Mr. Majestyk - Richard Fleischer    Kui juba Bronson´i teemaõhtu veeta, siis tuleb loomulikult silmitseda ka klassikat. Käesolev on üks nendest, pärinedes nii romaani kui ka stsenaariumina Elmore Leonard´i sulest, kes osavalt käsitles ausate farmerite ja pahade kurjade vastasseisu. Meenutame, et isand Leonard on kirjutanud muu hulgas ka teose pealkirjaga 3:10 to Yuma.    Mr. Majestyk Brand Melons on nõutud kaup, sest pärineb ausa ja usina härra  Majestyku põllult, kus vana vunts neid koos oma mehhiko immigrantidest abilistega hoolsalt nopib ja hellalt kuuri alla tassib. Ühel päeval aga teeb üks vanakooli linnuvabriku tüüp talle ettepaneku palgata tööjõudu mitte otse piirilt, vaid tööbüroo Rullnokk & Ko. vahendusel, mis viib pisikese tülini ja pärast sirgjoonelise härra farmeri vangistamiseni. Kongis kohtub ta jõhkra bandiidiga, kes omakorda plaanib põgenemist ja kui see kõik juhtub, otsustab Majestyk politseiga diili teha. Noh et saaks ruttu kongist  välja ja tagasi meloneid (tegelikult on need arbuusid) koguma.